Oficialusis leidinys L 143 , 30/04/2004 p. 0097 - 0098



Tarybos sprendimas 2004 m. balandžio 21 d. dėl Susitarimo tarp Europos bendrijos ir Kinijos Liaudies Respublikos specialaus administracinio regiono Makao dėl priėmimo atgal gyvenančių be leidimo asmenų (readmisijos) sudarymo (2004/424/EB) EUROPOS SĄJUNGOS TARYBA, atsižvelgdama į Europos bendrijos steigimo sutartį, ypač į jos 63 straipsnio 3 dalies b punktą, siejant su 300 straipsnio 2 dalies pirmos pastraipos antruoju sakiniu ir 300 straipsnio 3 dalies pirmąja pastraipa, atsižvelgdama į Komisijos pasiūlymą, atsižvelgdama į Europos Parlamento nuomonę [1], kadangi: (1) Europos bendrijos vardu Komisija vedė derybas dėl Susitarimo su Kinijos Liaudies Respublikos specialiu administraciniu regionu Makao dėl priėmimo atgal gyvenančių be leidimo asmenų. (2) 2003 m. spalio 13 d. šis Susitarimas Europos bendrijos vardu buvo pasirašytas, tikintis vėlesnio jo sudarymo. (3) Šį Susitarimą reikėtų patvirtinti. (4) Susitarimu įsteigiamas Readmisijos komitetas, kuris gali priimti teisinę galią turinčius sprendimus. Todėl būtina nurodyti konkrečiai, kas atstovauja Bendriją šiame komitete ir numatyti tvarką, pagal kurią patvirtinama Bendrijos pozicija. (5) Pagal prie Europos Sąjungos sutarties ir Europos bendrijos steigimo sutarties pridedamo Protokolo dėl Jungtinės Karalystės ir Airijos pozicijos 3 straipsnį, Jungtinė Karalystė yra pareiškusi norą dalyvauti priimant ir taikant šį sprendimą. (6) Pagal prie Europos Sąjungos sutarties ir Europos bendrijos steigimo sutarties pridedamo Protokolo dėl Jungtinės Karalystės ir Airijos pozicijos 1 ir 2 straipsnius ir nepažeidžiant minėto protokolo 4 straipsnio, Airija nedalyvauja priimant šį sprendimą ir todėl šio sprendimo nuostatos Airijai nėra taikomos. (7) Pagal prie Europos Sąjungos sutarties ir Europos bendrijos steigimo sutarties pridedamo Protokolo dėl Danijos pozicijos 1 ir 2 straipsnius, Danija nedalyvauja priimant šį sprendimą ir todėl šio sprendimo nuostatos Danijai nėra taikomos, NUSPRENDĖ: 1 straipsnis Bendrijos vardu yra patvirtinamas Susitarimas tarp Europos Bendrijos ir Kinijos Liaudies Respublikos specialaus administracinio regiono Makao dėl priėmimo atgal gyvenančių be leidimo asmenų (readmisijos) bei prie jo pridedami pareiškimai. Susitarimo tekstas pridedamas prie šio sprendimo. 2 straipsnis Tarybos pirmininkas padaro Susitarimo 20 straipsnio 2 dalyje [2] numatytą pranešimą. 3 straipsnis Komisija, padedama valstybių narių ekspertų, atstovauja Bendrijai Readmisijos komitete, įsteigtame pagal Susitarimo 17 straipsnį. 4 straipsnis Readmisijos komitete Bendrijos poziciją dėl Susitarimo taisyklių ir tvarkos patvirtinimo, kaip reikalaujama pagal Susitarimo 17 straipsnio 5 dalį, priima Komisija, pasikonsultavusi su Tarybos paskirtu specialiuoju komitetu. Visų kitų Readmisijos komiteto sprendimų atžvilgiu Bendrijos poziciją kvalifikuota balsų dauguma priima Taryba, remdamasi Komisijos pasiūlymu. 5 straipsnis Šis sprendimas skelbiamas Europos Sąjungos oficialiajame leidinyje. Priimta Liuksemburge, 2004 m. balandžio 21 d. Tarybos vardu Pirmininkas J. Walsh [1] 2004 m. vasario 26 d. pateikta nuomonė (dar nepaskelbta Oficialiajame leidinyje). [2] Šio susitarimo įsigaliojimo datą Tarybos Generalinis Sekretoriatas paskelbs Europos Sąjungos oficialiajame leidinyje. --------------------------------------------------